RAPPORT MILL-KUMMISSJONI LILL-PARLAMENT EWROPEW U LILL-KUNSILL

Dwar l-applikazzjoni tad-Direttiva dwar is-Servizzi Postali

(Id-Direttiva 97/67/KE kif emendata bid-Direttivi 2002/39/KE u 2008/6/KE)

1.Dan ir-Rapport ta’ Applikazzjoni jistabbilixxi kif ġiet implimentata d-Direttiva dwar is-Servizzi Postali u kif qed jiżviluppa s-suq postali

Fi Frar tal-2008, il-Kunsill u l-Parlament Ewropew adottaw id-Direttiva 2008/6/KE (minn hawn ’il quddiem “it-Tielet Direttiva dwar is-Servizzi Postali”), li introduċiet il-bażi legali għat-tlestija tas-suq intern għas-servizzi postali billi pprovdiet l-aħħar pass leġiżlattiv fil-proċess tal-ftuħ gradwali tas-suq. Din stabbiliet data għall-ftuħ sħiħ tas-suq, jiġifieri l-31 ta’ Diċembru 2010 għal 16-il Stat Membru u l-31 ta’ Diċembru 2012 għall-bqija tal-Istati Membri, li dak iż-żmien kienu 11. It-Tielet Direttiva dwar is-Servizzi Postali saħħet ukoll il-kompiti u l-kompetenzi tal-awtoritajiet regolatorji nazzjonali, biddlet il-mod li bih jista’ jingħata u jiġi ffinanzjat is-servizz postali universali, irrikjediet l-aċċess għal ċerti elementi tal-infrastruttura postali u estendiet id-dispożizzjonijiet dwar il-ħarsien tal-konsumatur, filwaqt li rrikjediet ukoll li l-Kummissjoni tagħti assistenza lill-Istati Membri fl-implimentazzjoni tagħha, inkluż fir-rigward tal-kalkolu ta' kwalunkwe kosti netti tas-servizz universali.

Barra minn hekk, l-Artikolu 23 tad-Direttiva 2008/6/KE jirrikjedi li kull erba' snin il-Kummissjoni tirrapporta dwar l-applikazzjoni ta’ din id-Direttiva lill-Parlament Ewropew u lill-Kunsill, filwaqt li tagħti wkoll informazzjoni xierqa dwar żviluppi fis-settur. Għalkemm din id-dispożizzjoni tippreċiża li se jittressaq rapport sa Diċembru tal-2013, ir-rapport kien pospost sabiex jingħata biżżejjed żmien biex jiġu eżaminati l-effetti bikrin tal-ftuħ sħiħ tas-suq fl-Istati Membri kollha.

Dan ir-Rapport ta' Applikazzjoni jispjega fil-qosor kif id-Direttiva dwar is-Servizzi Postali (id-Direttiva 97/67/KE kif emendata bid-Direttivi 2002/39 u 2008/6/KE) ġiet implimentata fl-Unjoni Ewropea kollha, u jagħti taqsira dwar l-iżviluppi ewlenin li seħħew fis-suq postali sa minn Diċembru tal-2008. F’konformità mal-Artikolu 23 tad-Direttiva 2008/6/KE dan jipprovdi informazzjoni dwar mudelli ekonomiċi, soċjali u tal-impjieg u dwar aspetti teknoloġiċi, kif ukoll dwar il-kwalità tas-servizz. Ir-Rapport ta' Applikazzjoni huwa akkumpanjat minn Dokument ta’ Ħidma tal-Persunal li jagħti informazzjoni aktar dettaljata, u jinkludi Anness dwar il-kalkolu tal-kost nett tal-Obbligu ta’ Servizz Universali.

Intużaw għadd ta' sorsi biex jitfasslu r-Rapport u d-Dokument ta' Ħidma tal-Persunal tal-Kummissjoni, fosthom studji dwar Main Developments in the Postal Sector (2008-2010) (L-Iżviluppi Ewlenin fis-Settur Postali (2008-2010)), Pricing behaviour of postal operators (L-imġiba tal-ipprezzar tal-operaturi postali), Main Developments in the Postal Sector (2010-2013) (L-Iżviluppi Ewlenin fis-Settur Postali (2010-2013)), għadd ta' rapporti mill-Grupp ta' Regolaturi Ewropej għas-Servizzi Postali (ERGP - European Regulators Group for Postal Services), kontributi fil-kuntest tal-Kumitat tad-Direttiva Postali (PDC - Postal Directive Committee) u l-Forum tal-Utenti Postali, id-dejta tal-Eurostat sal-2012 u l-istatistiki postali tal-Kummissjoni stess għall-perjodu wara l-2012 b'riżultat tad-deċiżjoni tal-Kummissjoni li twaqqaf il-ġbir dedikat tad-dejta statistika għas-settur postali, kif ukoll iċ-ċifri tal-Unjoni Postali Universali. Minħabba ż-żmien involut fil-ġbir u l-produzzjoni tal-istatistika, ħafna drabi l-aktar statistika reċenti disponibbli hija dik għall-2013, iżda meta kien possibbli intużat informazzjoni aktar riċenti biex tingħata indikazzjoni dwar l-aħħar żviluppi.

2.Servizzi postali u tal-pakketti affordabbli u affidabbli għadhom kruċjali għas-suq uniku

Is-servizzi postali għadhom jaqdu rwol importanti fl-Unjoni Ewropea, għalkemm in-natura ta’ dan ir-rwol qed tinbidel hekk kif teknoloġiji ġodda qed iwasslu kemm għas-sostituzzjoni elettronika kif ukoll għal żieda fil-volum tax-xiri onlajn. L-abbiltà li wieħed jibgħat ittri u pakketti li jaslu fi żmien speċifikat bi prezz definit fil-partijiet kollha tal-Unjoni Ewropea tibqa’ kontributur fundamentali għall-koeżjoni soċjali, ekonomika u territorjali u għall-iżvilupp tas-suq uniku. Il-potenzjal enormi tal-kummerċ elettroniku jfisser li servizzi affidabbli tat-twassil tal-pakketti huma aktar importanti minn qatt qabel biex jgħinu fl-ilħiq tal-potenzjal tas-Suq Uniku Diġitali.

3.Is-sorveljanza regolatorja indipendenti tjiebet, għalkemm sorveljanza msaħħa tas-suq tal-pakketti hija meħtieġa biex jinżamm il-pass mal-bidliet f’dak is-suq

L-Awtoritajiet Regolatorji Nazzjonali għadhom jaqdu rwol kruċjali fis-sostenn u s-sorveljanza tal-applikazzjoni tad-Direttiva dwar is-Servizzi Postali, kif ukoll fl-iżgurar tal-konformità mal-istess Direttiva fl-Istati Membri. Maż-żmien dawn qed jiġu kombinati dejjem aktar mar-regolaturi ta' servizzi oħra tal-komunikazzjoni (pereżempju servizzi tal-komunikazzjoni elettronika, ix-xandir). Il-Grupp ta’ Regolaturi Ewropej tas-Servizzi Postali (ERGP - European Regulators Group for Postal Services), li ġie mwaqqaf fl-2010, tejjeb il-konsultazzjoni, il-koordinazzjoni u l-kooperazzjoni bejn l-Awtoritajiet Regolatorji Nazzjonali fil-livell Ewropew .

Storikament, l-Awtoritajiet Regolatorji Nazzjonali kellhom it-tendenza li jiffukaw fuq l-ittri. Hekk kif il-volum tal-ittri qed jonqos filwaqt li l-għadd ta' pakketti qed jiżdied minħabba l-bejgħ permezz tal-kummerċ elettroniku, huma meħtieġa sorveljanza regolatorja aktar b'saħħitha tas-suq tal-pakketti u dejta aktar komprensiva dwar l-istess suq biex tinkiseb stampa sħiħa u preċiża tas-swieq ġenerali postali u tal-pakketti u biex jiġi żviluppat il-potenzjal sħiħ tas-Suq Uniku Diġitali.

4.Għall-ittri jingħata servizz universali affrodabbli u affidabbli